เรียน ผู้ว่าราชการกรุงเทพมหานครและผู้บริหารกรุงเทพมหานคร
จากการที่ ฯพณฯ นายกรัฐมนตรีได้กล่าวเปิดงาน SUBCON Thailand 2024 ถึงการดำเนินนโยบายความเป็นกลางด้าน Geo-politics ของราชอาณาจักรไทยตั้งแต่รัฐบาลที่ผ่านมาจนถึงรัฐบาลนี้ ในจุดยืนความเป็นกลางด้านการเมืองที่ไม่เป็นคู่ขัดแย้ง แต่เป็นผู้สนับสนุนการให้มีความสงบในทุก ๆ ภูมิภาคซึ่งถือเป็นเรื่องที่สำคัญยิ่งสำหรับคนไทยทุกคน และจุดยืนของไทยที่มีความเป็นกลางด้าน ซึ่งสอดคล้องกับนโยบายและแผนระดับชาติว่าด้วยความมั่นคงแห่งชาติ (พ.ศ. 2566-2570) นโยบายที่ 12 การสร้างดุลยภาพระหว่างประเทศ  ที่มุ่งเน้นรักษาดุลยภาพระหว่างประเทศเพื่อเสริมสร้างความมั่นคงแห่งชาติ ม ขณะเดียวกัน กรุงเทพมหานครได้วางวิสัยทัศน์ของแผนยุทธศาสตร์ด้านการต่างประเทศของกรุงเทพมหานครในบริบทเมืองมหานครแห่งเอเชีย (พ.ศ. 2566-2570) ว่า “กรุงเทพมหานครเป็นเมืองที่มีบทบาทนำในเวทีระหว่างประเทศ” ดังนั้น กรุงเทพมหานครควรขับเคลื่อนแผนยุทธศาสตร์ดังกล่าวบนพื้นฐานการสร้างปฏิสัมพันธ์กับเมืองใน 4 กลุ่มประเทศ กล่าวคือ กลุ่มประเทศสมาชิกสมาคมประชาชาติแห่งเอเชียตะวันออกเฉียงใต้ , สหรัฐอเมริกา สหภาพยุโรป (รวมทั้งประเทศสมาชิก) สหราชอาณาจักร และเครือรัฐออสเตรเลีย , สาธารณรัฐประชาชนจีนและสหพันธรัฐรัสเซีย , กลุ่มประเทศอื่นๆที่มีความสัมพันธ์เชิงยุทธศาสตร์กับราชอาณาจักรไทย) รวมถึงองค์การและเครือข่ายระหว่างประเทศต่างๆ
ทั้งนี้ ขอให้สำนักงานการต่างประเทศรับข้อเสนอแนะนี้ไปดำเนินการตามอำนาจหน้าที่ และขอให้สำนักงานเลขานุการสภากรุงเทพมหานครรับข้อเสนอแนะนี้ไปดำเนินการในส่วนที่เกี่ยวกับสภากรุงเทพมหานครต่อไป ขอบคุณครับ